Jens Kirk (V), 2005-04-05:
Lovforslaget er en opfølgning på dele af Muslingeudvalgets anbefalinger fra april 2004 med henblik på at øge den danske produktion og eksport af muslingeprodukter.
Med dette lovforslag ændres fiskeriloven, sådan at det erhvervsmæssige potentiale kan udnyttes gennem en bæredygtig udvikling.
For det første foreslås det, at der nedsættes et permanent rådgivende udvalg for muslingeproduktion.
For det andet giver lovforslaget mulighed for at fastsætte regler om, at rettigheder til at drive opdrætsanlæg kan overdrages, at praktisk og teoretisk uddannelse skal være en forudsætning for, at der kan gives tilladelse til at etablere, udFTTM018.fm Page 1419
Thursday, April 28, 2005 2:10 PM nytte og drive opdrætsanlæg, og regler om offentlig adgang til dele af Fødevareministeriets register på fiskeriområdet og pligt til at indberette priser på overdragede kvoteandele, således at disse bliver offentligt tilgængelige.
For det tredje indeholder lovforslaget en ophævelse af generelle forbud mod etablering af opdrætsanlæg i fjordområder.
Det permanente rådgivende udvalg skal sammensættes af repræsentanter for relevante organisationer, myndigheder og sagkundskab.
Det vil sikre en stor faglighed og indsigt i muslingeerhvervet.
Udvalget vil få en central, koordinerende funktion og skal rådgive fødevareministeren om initiativer til fremme af erhvervsmæssig udvikling på muslingeområdet, herunder regler om fiskeri og opdræt.
Andre myndigheder kan også drage nytte af udvalgets rådgivning inden for muslingeerhvervet.
Vi ønsker, at rettigheder til at drive opdrætsanlæg i saltvand kan overdrages.
Herigennem sikres, at en opdrætter ikke mister værdien af sine investeringer, når han ikke længere kan eller vil fortsætte driften.
Det vil øge incitamentet til at foretage investering i opdrætsanlæg, hvilket igen er til gavn for udvikling i erhvervet.
Ligesom inden for andre erhverv mener vi det er på sin plads, at en muslingeopdrætter ved, hvad han har med at gøre.
Derfor kan der ifølge lovforslaget fastsættes regler om, at praktisk og teoretisk uddannelse skal være en forudsætning for, at
der gives en tilladelse til at etablere og drive opdrætsanlæg.
Herigennem sikres det faglige niveau og høj fødevaresikkerhed.
Det forventes, at der i løbet af de nærmeste år vil blive etableret uddannelsesforløb om bl.a. miljø- og sundhedsmæssige forhold, som er målrettet personer, som driver eller ønsker at drive opdrætsanlæg.
Udstedelse af regler på området vil først være aktuelt, når der foreligger en model for uddannelsesforløbet.
Med dette forslag ønskes en ophævelse af generelle forbud mod etablering af opdrætsanlæg i fjordområder.
Det er i tråd med regeringens regelforenklingspolitik, da både miljøbeskyttelsesloven og fiskeriloven allerede har hjemmel til at udstede forbud.
Samtidig skal alle ansøgninger om tilladelse til etablering af opdrætsanlæg vurderes individuelt.
Forbuddet har primært taget sigte på opdrætsanlæg, hvor der fodres og dermed følgende er miljøproblemer.
Det er ikke tilfældet med muslingeproduktionen, der er ingen eller meget lav miljøbelastning.
Opdrætsanlæg med negativ miljøbelastning kan reguleres gennem miljøbeskyttelsesloven.
Lovforslaget har også et element af åbenhed.
Der bliver mulighed for at fastsætte regler om offentlig adgang til dele af Fødevareministeriets register på fødevareområdet samt at fastsætte regler om pligt til at indberette priser på overdragede kvoteandele.
Derved bliver oplysninger om f.eks. ejerforhold til fiskerfartøjer m.v. offentligt tilgængelige, og det har stor betydning for fiskernes dispositioner.
Der er allerede gode erfaringer med den slags oplysninger i dag.
Regler om offentlighed, offentlig adgang til oplysninger, vil først blive udstedt efter nøje vurdering og afvejning af modstående hensyn i overensstemmelse med offentlighedsloven og persondataloven samt efter en høringsprocedure, hvor bl.a. Datatilsynet vil blive hørt.
Endelig indeholder lovforslaget ændringer i sammensætningen af de rådgivende udvalg som følge af ændring i struktur m.v. i de repræsenterede organisationer og nogle få redaktionelle ændringer.
Venstre støtter forslaget og ser frem til udvalgsarbejdet.